Λιβύη

820 000 Λίβυοι έχουν ανάγκη από ανθρωπιστική βοήθεια. Το 20 % των υγειονομικών εγκαταστάσεων είναι κλειστό λόγω καταστροφών, φθορών ή κατάληψης. Η χώρα μαστίζεται από ανεξέλεγκτα εγκλήματα που παραβιάζουν το διεθνές ανθρωπιστικό δίκαιο, την εμπορία ανθρώπων και την παρεμπόδιση της παροχής βοήθειας και πρόσβασης των σχετικών οργανώσεων σε αυτήν.

H ΓΔ ECHO ανέπτυξε επιχειρήσεις ύψους 8 εκατ. EUR οι οποίες στήριξαν την παροχή βασικής υγειονομικής περίθαλψης σε θύματα των συγκρούσεων, η οποία περιλάμβανε επείγοντα εκστρατευτικά χειρουργεία, κιβώτια πρώτων βοηθειών, υπηρεσίες φυσικής αποκατάστασης, υποστήριξη με τεχνητά μέλη και ψυχοκοινωνική υποστήριξη, παροχή βασικών φαρμάκων και περίθαλψη των επιζώντων θυμάτων έμφυλης βίας. Η χορήγηση βοήθειας αποκατέστησε υπηρεσίες πρωτοβάθμιας υγειονομικής περίθαλψης σε περιοχές που πλήττονται από συγκρούσεις και υπηρεσίες βασικής εκπαίδευσης στη Βεγγάζη και τη Σύρτη, γεγονός το οποίο κατέστησε δυνατή την πρόσβαση χιλιάδων παιδιών στη βασική εκπαίδευση και σε ψυχοκοινωνική υποστήριξη. Επιπλέον, η ΕΕ παρείχε επισιτιστική βοήθεια και υποστήριξη για την πρόσβαση σε μέσα βιοπορισμού, καθώς και χρηματική ενίσχυση με μετρητά στους πλέον ευάλωτους. Οι υπηρεσίες παρασχέθηκαν σε όλα τα ευάλωτα άτομα αδιακρίτως, συμπεριλαμβανομένων μεταναστών, προσφύγων και αιτούντων άσυλο.

Αίγυπτος

250 000 καταγεγραμμένοι πρόσφυγες βρίσκονται εγκλωβισμένοι στις πιο πυκνοκατοικημένες και φτωχές γειτονιές μεγάλων πόλεων όπως το Κάιρο και η Αλεξάνδρεια, όπου οι κοινότητες υποδοχής χαρακτηρίζονται επίσης από υψηλή τρωτότητα. Το 50 % περίπου των προσφύγων είναι από τη Συρία και οι υπόλοιποι είναι κυρίως από την Ανατολική Αφρική, το Ιράκ και την Υεμένη.

Το 2019 η ΓΔ ECHO ανέπτυξε επιχειρήσεις ύψους 5 εκατ. EUR, προσφέροντας ανθρωπιστική προστασία, υπηρεσίες υγείας έκτακτης ανάγκης (συγκεκριμένα υγειονομική περίθαλψη των μητέρων και φροντίδα της αναπαραγωγικής υγείας), εκπαίδευση έκτακτης ανάγκης και χρήματα για την κάλυψη βασικών αναγκών. Το 38 % όλων των προσφύγων είναι παιδιά, ενώ το μερίδιο των ασυνόδευτων και χωρισμένων από την οικογένειά τους παιδιών αυξάνεται.

Η κρίση των Σαχράουι

Μετά από τέσσερις δεκαετίες ανεπίλυτων πολιτικών συγκρούσεων με επιπτώσεις σε ανθρωπιστικό επίπεδο, δεκάδες χιλιάδες πρόσφυγες Σαχράουι παραμένουν εγκλωβισμένοι σε μια ξεχασμένη και παρατεταμένη κρίση. Ζουν σε 5 καταυλισμούς στην έρημο της νοτιοδυτικής Αλγερίας και η επιβίωσή τους εξαρτάται από την παροχή ανθρωπιστικής βοήθειας.

Η ΓΔ ECHO ανέπτυξε επιχειρήσεις ύψους 9 εκατ. EUR για τον εφοδιασμό με τρόφιμα και την αντιμετώπιση του αυξανόμενου υποσιτισμού των παιδιών και γυναικών προσφύγων Σαχράουι, καθώς και για την παροχή ασφαλούς πόσιμου νερού. Επίσης, η ΓΔ ECHO παρείχε βασικά φάρμακα, καλύπτοντας το 80 % των αναγκών περίθαλψης του πληθυσμού στους καταυλισμούς, καθώς και ειδική στήριξη σε άτομα με αναπηρία. Επιπλέον, η ΓΔ ECHO παρείχε εκπαίδευση σε καταστάσεις έκτακτης ανάγκης, αμβλύνοντας την κακή κατάσταση των εκπαιδευτικών υποδομών και των εγκαταστάσεων υγιεινής των σχολείων.

Οριζόντιες προτεραιότητες

Σύμφωνα με τις προηγούμενες δεσμεύσεις της, η ΓΔ ECHO αφιέρωσε το 10 % του προϋπολογισμού της ΕΕ στον τομέα της ανθρωπιστικής βοήθεια για το 2019 στην εκπαίδευση σε καταστάσεις έκτακτης ανάγκης και τήρησε τη δέσμευσή της να παράσχει το 35 % της ανθρωπιστικής βοήθειας μέσω μεταφορών χρημάτων. Επίσης, το 2019 εκδόθηκαν οι επιχειρησιακές οδηγίες με τίτλο: « The Inclusion of Persons with Disabilities in EU-funded Humanitarian Aid Operations » (Η ένταξη των ατόμων με αναπηρία στις επιχειρήσεις ανθρωπιστικής βοήθειας της ΕΕ)

Εκπαίδευση σε καταστάσεις έκτακτης ανάγκης

Η ΓΔ ECHO συνέχισε να ηγείται σε παγκόσμιο επίπεδο στον τομέα της εκπαίδευσης σε καταστάσεις έκτακτης ανάγκης. Η χρηματοδότηση που αφιερώθηκε από τη ΓΔ ECHO στην εκπαίδευση σε καταστάσεις έκτακτης ανάγκης ανήλθε σε 166 εκατ. EUR, στηρίζοντας δραστηριότητες σε 52 χώρες προς όφελος περισσότερων από 2,5 εκατομμύρια δικαιούχων και διασφαλίζοντας την πρόσβαση σε ασφαλή και ποιοτική εκπαίδευση για τα κορίτσια και τα αγόρια που ζουν κάτω από εξαιρετικά ευάλωτες συνθήκες.

Με σκοπό την ευαισθητοποίηση και την προβολή της εκπαίδευσης σε καταστάσεις έκτακτης ανάγκης, η ΓΔ ECHO φιλοξένησε το Μάιο του 2019 εκδήλωση υψηλού επιπέδου με θέμα: «Education in Emergencies: School4All» (Εκπαίδευση σε καταστάσεις έκτακτης ανάγκης: Σχολείο για όλους), παρουσία του επιτρόπου Χρήστου Στυλιανίδη, του βραβευμένου με Νόμπελ Ειρήνης Denis Mukwege, του πρεσβευτή της Handicap International Axelle Red και της τραγουδίστριας Typh Barrow. H ΓΔ ECHO εγκαινίασε εκστρατεία στα μέσα κοινωνικής δικτύωσης με τίτλο «#RaiseYourPencil for #School4All» με στόχο να επιδείξει αλληλεγγύη σε όλα τα παιδιά που πλήττονται από κρίσεις και δεν έχουν πρόσβαση στο σχολείο.

Χρηματική ενίσχυση

H ΓΔ ECHO συνέχισε να προωθεί τη διεξαγωγή συζητήσεων σχετικά με τις μεταφορές χρημάτων. H ΓΔ ECHO έχει διαδραματίσει καθοριστικό ρόλο στην προώθηση του καλύτερου συντονισμού των χορηγών με την έκδοση κοινής δήλωσης των χορηγών σχετικά με τις μεταφορές χρημάτων στις χώρες όπου εφαρμόζονται πιλοτικά, τη Νιγηρία και το Μπανγκλαντές.

Η ΓΔ ECHO εξέδωσε τη σύνοψη « EU Cash Compendium 2019: Doing More Cash, Better », όπου επισημαίνονται τα αποτελέσματα σε επίπεδο έργου όσον αφορά τις συστάσεις που περιγράφονται στις οδηγίες της ΓΔ ECHO για τις μεταφορές μετρητών μεγάλης κλίμακας. Στο εν λόγω έγγραφο επισημαίνονται οι διαφορές των έργων στην πράξη, ο τρόπος με τον οποίο τα έργα συμμορφώνονται με τις οδηγίες της ΓΔ ECHO για τις μεταφορές μετρητών μεγάλης κλίμακας και ο τρόπος με το οποίο διασφαλίζουν τον συντονισμό με άλλους χορηγούς και δίκτυα κοινωνικής ασφάλειας, καθώς και προκλήσεις και διδάγματα που αντλήθηκαν. Σε αρκετές χώρες επιτυγχάνεται ήδη ποσοστό αποδοτικότητας τουλάχιστον 85:15 (ποσοστό 85 % της χρηματοδότησης φτάνει στους στοχευόμενους δικαιούχους), όπως προβλέπεται στις οδηγίες.

Καινοτομία και δέσμευση του ιδιωτικού τομέα

Η ΓΔ ECHO εξακολούθησε να συμμετέχει ενεργά στον παγκόσμιο διάλογο, κυρίως στην ετήσια συνάντηση του Παγκόσμιου Οικονομικού Φόρουμ, στο τμήμα ανθρωπιστικών υποθέσεων του Οικονομικού και Κοινωνικού Συμβουλίου (ECOSOC) και στη Γενική Συνέλευση του ΟΗΕ και στη συνάντηση χορηγών που διεξήχθη στο Βερολίνο σχετικά με το μέλλον της καινοτομίας στην ανθρωπιστική δράση. Η ΓΔ ECHO συνέχισε να υποστηρίζει την ανάπτυξη καινοτόμων προσεγγίσεων μέσω του παραρτήματος θεματικών πολιτικών των σχεδίων εφαρμογής ανθρωπιστικής βοήθειας (HIP), το οποίο ενθαρρύνει τους εταίρους να μειώσουν το περιβαλλοντικό αποτύπωμά της ανθρωπιστικής απόκρισης με χρήση ψηφιακών προσεγγίσεων, και με τη στήριξη του βραβείου του προγράμματος «Ορίζων 2020» του Ευρωπαϊκού Συμβουλίου Καινοτομίας για την οικονομικά προσιτή τεχνολογία αιχμής στον τομέα της ανθρωπιστικής βοήθειας, το οποίο θα απονεμηθεί το 2020.

Η ΕΕ επικεφαλής στην πρόσκληση για ανάληψη δράσης για την προστασία από τη σεξουαλική και την έμφυλη βία σε περιπτώσεις έκτακτης ανάγκης